Document ID: /roh_data/filtered/fineweb-2-filterrobots_roh.jsonl.gz/59052

Il luf duess pudair vegnir sajettà a moda preventiva – per exempel sche l'agricultura vegn periclitada. Uschia duess la derasaziun dal luf vegnir controllada meglier, argumenteschan las duas cumissiuns d’ambient la decisiun da far in’ulteriura emprova per in midament da la lescha da chatscha. A la fin da l’onn 2020 ha in'emprova da reveder la lescha fatg naufragi a l’urna.
En in proxim pass sto la cumissiun d’ambient dal Cussegl dals chantuns elavurar ina proposta concreta. Il Cussegl federal prenda lura posiziun sin quella proposta. Il pli baud discutescha il Cussegl dals chantuns en la sessiun d’atun davart la proposta per ils midament en la lescha da chatscha.
Sustegn da SAB ed organisaziuns d'ambient
La gruppa svizra per las regiuns da muntogna (SAB) beneventa la decisiun. Tenor ella saja uss impurtant dad agir spert. La derasaziun dal luf saja gia problematica per las regiuns da muntogna. Per la SAB è perquai ina revisiun da la lescha da chatscha la gista opziun.
Era las organisaziuns da la natira e da l'ambient sustegnan in'ulteriura revisiun da la lescha da chatscha, scriva la Pro Natura en ina communicaziun. En in hearing tar la cumissiun d'ambient sajan ins sa cunvegnì da collavurar vid in cumpromiss, ensemen cun tut las gruppas d'interess.